Paul Hogan

Paul Hogan (født 1939) er en australsk skuespiller og manusforfatter som er spesielt kjent fra filmen Crocodile Dundee.

Hogan har medvirket i ti filmer og tre tv-produksjoner. Han har også skrevet manus til fem filmer, tre tv-produksjoner og vært produsent på fire filmer.

Hogan ble født i Sydney og startet yrkeskarrieren som bygningsarbeider ved Sydney Harbour Bridge.

Han tv-debuterte som deltaker i talentprogrammet New Faces i 1971. Deretter ble han en del av aktualitetsprogrammet A Current Affair, hvor han hadde et fast innslag med humoristiske betraktninger over ukens nyheter. I Fra 1973 ti 1984 hadde han sin egen komiserien, The Paul Hogan Show. Senere hadde han en rolle i miniserien Anzacs (1985) og i tv-filmen Floating Away (1998).

Hogan filmdebuterte i actionkomedien Crocodile Dundee (1986), hvor han spilte hovedrollen som som Mick «Crocodile» Dundee. Han skrev også originalmanus. Filmen ble hans store internasjonale gjennombrudd og han gjentok rollen i Crocodile Dundee II (1988) og Crocodile Dundee i Los Angeles (2001). Han har utover dette hatt sentrale roller i filmene Almost an Angel (1990) (også manus), western-komedien Lightning Jack (1994) (både produsent og manus), filmversjonen av Flipper (1996) (også manus), komedien Strange Bedfellows (2004), roadmovien Charlie & Boots (2009) og komedien The Very Excellent Mr. Dundee (2020). Sistnevnte hadde premiere på Amazon Prime Video. Disse filmene oppnådde ikke samme suksess som de to første Crocodile Dundee-filmene.

Det kan nevnes at Hogans liv ble skildret i den todelte miniserien Hoges: The Paul Hogan Story (2017).

Hogan var gift med den amerikanske skuespilleren Linda Kozlowski fra 1990 til 2014. Hun var hans motspiller i alle Crocodile Dundee-filmene. Han var tidligere gift med Noelene Edwards (fra 1958 til 1981, og igjen fra 1982 til 1989).

 Utmerkelser 
1985: kåret til Årets australier av National Australia Day Council.

1986: utnevnt som Member of the Order of Australia (for sin innsats innen turisme og underholdning).

1987: Golden Globe i klassen beste mannlige skuespiller (for Crocodile Dundee).

1988: Mo Awards, i klassen AUSTRALIAN SHOWBUSINESS AMBASSADOR, en australsk pris innen underholdning.

2016: Longford Lyell Award for utmerket bidrag innen australske film. Prisen er den høyeste utmerkelsen til organisasjonen Australian Academy of Cinema and Television Arts (AACTA).

 Referanser 

 Eksterne lenker 


  Paul Hogan-dokumentar fra 2019 på YouTube

Kategori:Australske skuespillere
Kategori:Komikere
Kategori:Personer fra Sydney